Vikipediyada bu ad-soyadlı digər şəxslər haqqında da məqalələr var; bax: Səbuhi Əhmədov.

**Səbuhi Fuad oğlu Əhmədov** (21 dekabr 1996; Şəki, Azərbaycan — 13 sentyabr 2022; Kəlbəcər rayonu, Azərbaycan) — Azərbaycan Silahlı Qüvvələrinin giziri, Vətən müharibəsi iştirakçısı. 2022-ci il sentyabrın 12-dən 13-nə keçən gecə Ermənistan Silahlı Qüvvələrinin Kəlbəcər rayonu istiqamətində Azərbaycan Ordusuna qarşı törətdiyi təxribat nəticəsində şəhid olmuşdur.

Həyatı
------

Səbuhi Əhmədov 21 dekabr 1996-cı ildə Şəki şəhərində Fuad Əhmədovun ailəsində anadan olmuşdur. Kiçik yaşlarından valideyn qayğısından məhrum olduğu üçün "SOS Uşaq Kəndləri"nin sakini olmuşdur. 2002-2013-cü illərdə Bakı şəhər 269 saylı tam orta məktəbdə orta təhsil almışdır. Orta təhsilini aldıqdan sonra Bakı Qida Sənayesi Kollecində kollec təhsilini almışdır. Subay idi.

Hərbi xidməti
-------------

Səbuhi Əhmədov Səfərbərlik və Hərbi Xidmətə Çağırış üzrə Dövlət Xidməti tərəfindən hərbi xidmətə çağırılmış, çağırışa əsasən əvvəlcə, Azərbaycan Silahlı Qüvvələrinin sıralarında müddətli həqiqi hərbi xidmət etmişdir. Hərbi xidmətini başa vurduqdan sonra bir müddət mülki fəaliyyət göstərmişdir. Sonra Quru Qoşunlarının "müddətdən artıq həqiqi hərbi xidmət kursları"na yazılmış və kursları bitirərək müddətdən artıq həqiqi hərbi xidmət qulluqçusu olmuşdur. Hərbi xidməti zamanı Müdafiə Nazirliyinin rəhbərliyi tərəfindən bir çox fəxri fərman və təşəkkürnamələrlə təltif edilmişdir. "Gizirlik kursu"nu bitirərək "gizir" rütbəsi alan Səbuhi Əhmədov Şəkidə yerləşən "N" saylı hərbi hissədə xidmətini davam etdirmişdir.

Azərbaycan Ordusunun giziri olan Səbuhi Əhmədov 2020-ci il sentyabrın 27-də Azərbaycan Silahlı Qüvvələri tərəfindən Ermənistan işğalı altında olan ərazilərin azad edilməsi və Azərbaycanın ərazi bütövlüyünün bərpa olunması üçün başlanan Vətən müharibəsində iştirak etmişdir. Suqovuşanın, Zəngilanın və Füzulinin azadlığı uğrunda gedən döyüşlərdə vuruşmuşdur. Qarşısına qoyulan vəzifələri icra edərkən Suqovuşan qəsəbəsi istiqamətində ayaqlarından qəlpə yarası almış, 7 gün xəstəxanada müalicə olunduqdan sonra müharibədə iştirakını davam etdirmişdir. Zəngilan istiqamətində hərbçi yoldaşını xilas edərkən əli zədələnmişdir. Ağdərə istiqamətində keçirilən hərbi əməliyyatlarda da iştirak edən Səbuhi Əhmədov əməliyyatlar zamanı baş nahiyəsindən qəlpə yarası almışdır.

Azərbaycan ərazilərinin işğaldan azad olunması zamanı döyüş tapşırıqlarını uğurla yerinə yetirdiyinə, düşmənin əsas qruplaşmalarının məhv edilməsi ilə qoşunların döyüş qabiliyyətinin qorunub saxlanılmasında fərqləndiyinə görə Azərbaycan Prezidenti İlham Əliyevin 18.12.2020-ci il tarixli Sərəncamına əsasən Adəm Əliyev ölümündən sonra "Cəsur döyüşçü" medalı ilə təltif edildi.

Vətən müharibəsində iştirakına görə Səbuhi Əhmədov baş nazir Əli Əsədov tərəfindən "Vətən müharibəsi iştirakçısı" medalı ilə təltif edildi.

Səbuhi Əhmədov müharibə bitdikdən sonra hərbi xidmətini davam etdirmişdir.

2022-ci il sentyabrın 12-si gecə və 13-ü səhər saatlarında Ermənistan silahlı qüvvələri tərəfindən Azərbaycan-Ermənistan dövlət sərhədinin Daşkəsən, Kəlbəcər, Laçın və Zəngilan istiqamətlərində genişmiqyaslı təxribat törədilmişdir. Təxribat nəticəsində Azərbaycan-Ermənistan sərhədində sərhəd toqquşması baş vermişdir. Döyüşlərdə Quru Qoşunlarının giziri olaraq iştirak edən Səbuhi Əhmədov 13 sentyabr 2022-ci ildə Kəlbəcər rayonu istiqamətində döyüş tapşırığını yerinə yetirərkən şəhid olmuş, 14 sentyabr 2022-ci ildə nəşi II Şəhidlər Xiyabanında dəfn edilmişdir.

Azərbaycan Respublikasının ərazi bütövlüyünün bərpa edilməsi uğrunda gedən döyüş əməliyyatlarında iştirak edərək igidlik və mərdlik göstərmiş, hərbi hissə qarşısında qoyulmuş tapşırıqların icrası zamanı vəzifə borcunu şərəflə yerinə yetirərək şəhid olmuş Səbuhi Əhmədov Azərbaycan Prezidenti İlham Əliyevin 05.11.2022-ci il tarixli Sərəncamına əsasən ölümündən sonra "Azərbaycan Bayrağı" ordeni və "Vətən uğrunda" medalı ilə təltif edilmişdir.

İrsi və xatirəsi
----------------

* 2023-cü ilin mayında Bakının Xətai rayonunda yerləşən "Abidə" küçəsinin adı dəyişdirilərək şəhid Səbuhi Əhmədovun adı verilib.

Təltifləri
----------

* (18.12.2020) — "Cəsur döyüşçü" medalı
* "Vətən müharibəsi iştirakçısı" medalı  — 20202020 (10.02.2022) — "Vətən müharibəsi iştirakçısı" medalı
* (05.11.2022) — "Azərbaycan Bayrağı" ordeni (ölümündən sonra)
* (05.11.2022) — "Vətən uğrunda" medalı (ölümündən sonra)

Xarici keçidlər
---------------

* Şəhid Səbuhi Əhmədovun qardaşı Sənan Əhmədov onun haqqında nələr danışdı?

İstinadlar
----------

1. ↑  *Azərbaycanın Müdafiə Nazirliyi.* "2022-ci il sentyabrın 12-dən etibarən Ermənistan Silahlı Qüvvələrinin törətdiyi genişmiqyaslı təxribatların qarşısının alınması zamanı şəhid olan hərbi qulluqçuların siyahısı" (PDF). www.mod.gov.az (ingilis). 2022-09-17. 2022-09-17 tarixində arxivləşdirilib (PDF). İstifadə tarixi: 17.09.2022.
2. ↑  "Səbuhi Əhmədov". www.shaki.info (az.). 14.09.2022. 2023-01-30 tarixində arxivləşdirilib. İstifadə tarixi: 30.01.2023.
3. ↑  *Report.az xəbər saytı.* "Şəhidimiz Səbuhi Əhmədov Uşaq evində böyüyübmüş". www.oxu.az (az.). 2022-09-14. 2023-01-30 tarixində arxivləşdirilib. İstifadə tarixi: 30.01.2023.
4. ↑  "Səbuhi Əhmədov". www.unudulmazlar.az (az.). 2023-01-30 tarixində arxivləşdirilib. İstifadə tarixi: 30.01.2023.
5. ↑  *Nigar Həsənli.* "Şəhid Səbuhi Əhmədovun son sözləri... - Fotolar". www.musavat.com (az.). 2022-09-27. 2023-01-30 tarixində arxivləşdirilib. İstifadə tarixi: 30.01.2023.
6. ↑  *Azərbaycan Prezidentinin saytı.* "Azərbaycan Silahlı Qüvvələrinin hərbi qulluqçularının "Cəsur döyüşçü" medalı ilə təltif edilməsi haqqında Azərbaycan Prezidentinin 18.12.2020-ci il tarixli Sərəncamı". www.president.az. 18.12.2020. 2021-02-10 tarixində arxivləşdirilib. İstifadə tarixi: 18.12.2020.
7. 1 2  "Vətən müharibəsi iştirakçılarının təltif edilməsi haqqında Azərbaycan Respublikası Prezidentinin Sərəncamı". www.president.az (Azərbaycan Prezidentinin rəsmi saytı) ( (az.)). 10.02.2022. 2022-02-10 tarixində arxivləşdirilib. İstifadə tarixi: 10.02.2022.
8. ↑  "Şəhid Səbuhi Əhmədov İkinci Fəxri xiyabanda dəfn edilib - YENİLƏNİB". www.report.az (az.). 14.09.2022. 2023-01-30 tarixində arxivləşdirilib. İstifadə tarixi: 30.01.2023.
9. ↑  *Azərbaycan Prezidentinin rəsmi saytı.* "Azərbaycan Respublikasının ərazi bütövlüyünün bərpa edilməsi uğrunda gedən döyüş əməliyyatlarında şəhid olmuş Azərbaycan Respublikası Silahlı Qüvvələrinin hərbi qulluqçularının təltif edilməsi haqqında Azərbaycan Respublikası Prezidentinin Sərəncamı". www.president.az (az.). 05.11.2022. Archived from the original on 2022-11-06. İstifadə tarixi: 06.11.2022.
10. ↑  *Publika.az.* "Bakıda küçəyə şəhid Səbuhi Əhmədovun adı verildi". 2023-05-18 tarixində arxivləşdirilib.
11. ↑  "Azərbaycan Silahlı Qüvvələrinin hərbi qulluqçularının "Cəsur döyüşçü" medalı ilə təltif edilməsi haqqında Azərbaycan Prezidentinin 18.12.2020-ci il tarixli Sərəncamı". www.e-qanun.az (Normativ hüquqi aktların vahid internet elektron bazası) ( (az.)). 18.12.2020. 2020-12-18 tarixində arxivləşdirilib. İstifadə tarixi: 18.12.2020.
12. 1 2  "Azərbaycan Respublikasının ərazi bütövlüyünün bərpa edilməsi uğrunda gedən döyüş əməliyyatlarında şəhid olmuş Azərbaycan Respublikası Silahlı Qüvvələrinin hərbi qulluqçularının təltif edilməsi haqqında Azərbaycan Respublikası Prezidentinin Sərəncamı". www.president.az (Azərbaycan Prezidentinin rəsmi saytı) ( (az.)). 05.11.2022. Archived from the original on 2022-11-09. İstifadə tarixi: 05.11.2022.